b'\n_START_ARTICLE_\nAnton Logonder\n_START_SECTION_\n\xc5\xbdivljenje in delo\n_START_PARAGRAPH_\nRodil se je kot edini otrok v vasi Pevno pri \xc5\xa0kofji Loki. \xc5\xbdivel je le z materjo Antonijo Logonder v zelo slabih gmotnih razmerah. Osnovno \xc5\xa1olo in ni\xc5\xbejo gimnazijo je obiskoval v \xc5\xa0kofji Loki. Jeseni leta 1948 pa se je vpisal na Srednjo \xc5\xa1olo za umetno obrt v Ljubljani. Leta 1954 se je vpisal na Akademijo upodabljajo\xc4\x8dih umetnosti (danes ALU). Zaradi slabega gmotnega polo\xc5\xbeaja je ves \xc4\x8das \xc5\xa1olanja prejemal \xc5\xa1tipendijo. \xc5\xbde kot dijak je imel prve razstave v \xc5\xa0kofji Loki in Kranju._NEWLINE_Njegov profesor na Akademiji je bil Fran\xc4\x8di\xc5\xa1ek Smerdu, pri katerem je leta 1961 tudi diplomiral. Od leta 1959 je imel svoj atelje v pritli\xc4\x8dju lo\xc5\xa1kega gradu. V letu 1960 je opravil vseh deset semestrov in postal absolvent. Diplomiral je z delom Kme\xc4\x8dka \xc5\xbeena, teoretski del naloge pa nosi naslov Od \xc5\xbeelezove rude do kiparskih dlet, od gline do kamna._NEWLINE_Od leta 1963 naprej je bil \xc4\x8dlan Dru\xc5\xa1tva slovenskih likovnih umetnikov in sodeloval na raznih doma\xc4\x8dih in tujih razstavah. Istega leta se je po odslu\xc5\xbeenem voja\xc5\xa1kem roku zaposlil kot u\xc4\x8ditelj likovne vzgoje v Poljanah nad \xc5\xa0kofjo Loki, od 1964 do 1971 pa je pou\xc4\x8deval v Gorenji vasi. Med 1977 in 1978 je bil zaposlen kot ka\xc5\xa1er v SNG Ljubljana._NEWLINE_Od 1. septembra 1978 je na Gimnaziji Boris Ziherl in O\xc5\xa0 Peter Kav\xc4\x8di\xc4\x8d v \xc5\xa0kofji Loki pou\xc4\x8deval likovno vzgojo. Leta 1979 je zaprosil za status samostojnega umetnika, njegovi pro\xc5\xa1nji je bilo ugodeno._NEWLINE_Tone Logonder je umrl v prometni nesre\xc4\x8di na Koro\xc5\xa1kem, pokopan pa je na pokopali\xc5\xa1\xc4\x8du v Lipici.\n_START_SECTION_\nPomembnej\xc5\xa1a dela\n_START_PARAGRAPH_\nPrvo njegovo javno delo je dekorativna skulptura na stavbi Ljubljanske banke v \xc5\xa0kofji Loki (\xc5\xa0olska ulica, danes Knji\xc5\xbenica Ivana Tav\xc4\x8darja). Nato je izdelal ve\xc4\x8d nagrobnih spomenikov in spomenik Oskarju Kova\xc4\x8di\xc4\x8du (1965) v Ljubljani pred \xc5\xa1olo, ki se je imenovala po njem. Leta 1967 je naredil spomenik Ivana Groharja v Groharjevem naselju v \xc5\xa0kofji Loki._NEWLINE_Med po\xc4\x8devanjem likovne vzgoje je ustvaril kar nekaj javnih spomenikov, med drugimi reliefe za spomenik NOB na Prtov\xc4\x8du, spomenik Ivanu Groharju v Sorici, Kme\xc4\x8dko \xc5\xbeeno v Podlubniku, spomenik Jurija in Agate ter spomenik dr. Franji Bojc-Bidovec pred bolni\xc5\xa1nico Franja, ki je bil odkrit poleti 1987.'